Tryggvi Snær Hlinason fór mikinn þegar karlalandslið Íslands í körfubolta vann frækinn sigur á Ítalíu í undankeppni HM 2023 í gærkvöldi. Ísland fór upp fyrir Ítalíu í riðlinum með sigrinum.
Leikurinn í gærkvöldi var gríðarlega spennandi og varð að framlengja tvívegis. Í seinni framlengingunni var íslenska liðið sterkara og tryggði sér sigurinn með 107 stigum gegn 105. Tryggvi Snær Hlinason átti stórleik í liði Íslands og skoraði 34 stig, tók 21 frákast og varði 5 skot. Samtals fékk hann 50 framlagspunkta í leiknum, sem er það hæsta sem nokkur leikmaður hefur náð í sögu undankeppninnar í Evrópu.
Sagði Martin Hermannsson, áður heyrðum við í Tryggva Snæ Hlinasyni. Ísland komst með sigrinum upp í annað sæti undanriðilsins, upp fyrir Ítalíu, og er stigi á eftir Rússlandi sem er efst. Þrjú efstu lið riðilsins fara áfram á síðara stig undankeppninnar þar sem sæti á HM er í boði. Ísland og Ítalía mætast aftur á Ítalíu á sunndagskvöld klukkan hálfátta og er leikurinn sýndur beint á RÚV. Lokaleikir riðlanna eru svo í júlí.
ÍBV tryggði sér sæti í undanúrslitum bikarkeppni kvenna í handbolta með naumum sigri á Stjörnunni í lokaleik 8-liða úrslita í gærkvöldi. Maria Jovanovic tryggði ÍBV sigur með marki úr vítakasti á lokasekúndunum. ÍBV bætist í hóp Vals, Fram og KA/Þórs í undanúrslitum. Undanúrslitin eru 9. mars og úrslitaleikurinn 12. mars. Í úrvalsdeild kvenna í handbolta var einn leikur í gærkvöldi. Valur lagði Fram 25-24 og er nú aðeins stigi á eftir Fram á toppi deildarinnar. Í úrvalsdeild karla voru tveir leikir; Grótta vann HK 30-25 og KA og ÍBV skildu jöfn, 32-32.
